Roger Federer slog verdens nummer to Novak Djokovic i semifinalen ved ATP-turneringen på gruset i Monte Carlo. Dermed er den tidligere verdensetter klar til søndagens finale mod landsmanden Stanislas Wawrinka.
Djokovic klagede flere gange i opgøret over et ømt håndled, men ikke desto mindre måtte han sig slået relativt klart i to sæt med cifrene 5-7 og 2-6 af Roger Federer, der søndag kan vinde i Monte Carlo for første gang i karrieren.
Inden den schweiziske legende kan løfte endnu et trofæ i en imponerende række af titler i karrieren, så venter Davis Cup-kollegaen Wawrinka, der tidligere lørdag slog spanieren David Ferrer, som ellers havde ekspederet forhåndsfavoriten og verdensranglistens nummer ét, Rafael Nadal, ud i kvartfinalen.
Wawrinka slog Ferrer med 6-1, 7-6.
De to landsmænd har stået over for hinanden 14 gange tidligere, og det regnskab fører Federer suverænt med hele 13-1. Det er dog første gang, de mødes i en finale.